**DOBRODELNO ZBIRANJE HRANE ZA ZAPUŠČENE ŽIVALI**

Četrtega oktobra smo obeleževali dan vseh živali in v tem času še posebej razmišljamo o kakovosti našega odnosa do njih. Po vsem svetu se ob tem dnevu spomnimo na vse zapuščene in osamljene živali, ki živijo v slabih, nemogočih življenjskih razmerah. Tudi na naši šoli se zavedamo neustreznih pogojev in neizpolnjenih osnovnih potreb živali, ki z nami sobivajo na tem planetu.

V ta namen smo v zadnjem tednu oktobra, pred jesenskimi počitnicami, v okviru tima prostovoljstva *Dobro dela dobro* zbirali hrano za pomoči potrebne živali. Dobrodelna akcija je potekala na ravni cele šole. Zbiranju hrane za živali sta se poleg matične šole in vrtca v Škocjanu pridružili tudi šola in vrtec na Podružnici Bučka. Vsi skupaj smo tako zbrali 150 kg hrane za živali v stiski. Zbrane prispevke smo z velikim veseljem namenili zavetišču Turk z Zajčjega Vrha pri Stopičah.

Vsem družinam, ki ste se pridružile dobrodelni akciji in ste s svojimi prispevki pomagale živalim v stiski, se iskreno zahvaljujemo.



Andrejka Štimpfel